EUROPOS CENTRINIO BANKO REGLAMENTAS (EB) Nr. 290/2009
2009 m. kovo 31 d.
iš dalies keičiantis Reglamentą (EB) Nr. 63/2002 (ECB/2001/18) dėl statistikos apie indėlių ir paskolų palūkanų normas, kurias taiko pinigų finansų įstaigos namų ūkiams ir nefinansinėms korporacijoms
(ECB/2009/7)
EUROPOS CENTRINIO BANKO VALDANČIOJI TARYBA,
atsižvelgdama į 1998 m. lapkričio 23 d. Tarybos reglamentą (EB) Nr. 2533/98 dėl Europos centrinio banko renkamos statistinės informacijos (1), ypač į jo 5 straipsnio 1 dalį ir 6 straipsnio 4 dalį,
kadangi:
(1)
Nuo to laiko, kai įsigaliojo 2001 m. gruodžio 20 d. Europos centrinio banko reglamentas ECB/2001/18 dėl statistikos apie indėlių ir paskolų palūkanų normas, kurias taiko pinigų finansų įstaigos namų ūkiams ir nefinansinėms korporacijoms (2), buvo nustatyta, kad reikia padaryti naujų paskolų namų ūkiams ir nefinansinėms korporacijoms atskaitomybės sistemos patobulinimų. Todėl reikia iš dalies pakeisti esamus atskaitomybės reikalavimus.
(2)
Bendro naujų paskolų paskirstymo, atskirai nurodant toms naujoms paskoloms, kurios yra užtikrintos įkaitu ir (arba) garantijomis, taikomas palūkanų normas ir tų paskolų sumas, įtraukimas turėtų padėti gauti labiau suderintus duomenis euro zonos lygiu ir palengvinti palyginimus tarp šalių.
(3)
Naujų paskolų nefinansinėms korporacijoms paskirstymo pagal dydį įtraukimas turėtų leisti plačiau apžvelgti mažų ir vidutinių įmonių finansavimą.
(4)
Naujų paskolų paskirstymo pagal pradinį palūkanų normos fiksavimo laikotarpį įtraukimas turėtų suteikti homogeniškesnės informacijos apie palūkanų normas, padidinant fiksavimo laikotarpių kategorijų skaičių ir taip padidinant kiekvienos kategorijos homogeniškumą.
(5)
Atskiras duomenų teikimas apie palūkanų normas, nustatomas kreditinės kortelės skolai (taip pat vadinamai kreditinės kortelės kreditu), leis stebėti šias palūkanų normas ir užtikrinti bendrą šios priemonės traktavimą visose euro zonos šalyse.
(6)
Papildomos naujų paskolų vieninteliams savininkams kategorijos įtraukimas į „paskolų namų ūkiams kitiems tikslams“ kategoriją suteiks daugiau informacijos apie neįregistruoto verslo finansavimą ir padės aiškinant bendrus paskolų namų ūkiams pokyčius.
(7)
Papildomas duomenų apie naujas paskolas nefinansinėms korporacijoms pagal trukmę teikimas turėtų leisti lengviau atskirti trumpalaikiam ir ilgalaikiam finansavimui taikomas normas.
(8)
Būtinas atnaujinamųjų paskolų ir sąskaitų pereikvojimo paaiškinimas, naujas apibrėžimas ir tiesioginis susiejimas su 2008 m. gruodžio 19 d. Europos centrinio banko reglamentu (EB) Nr. 25/2009 dėl pinigų finansinių institucijų sektoriaus balanso (nauja redakcija) (ECB/2008/32) (3).
(9)
Taip pat būtina priimti aiškesnes taisykles dėl nacionalinių centrinių bankų (NCB) atliekamo atskaitingų tarpininkų išskirstymo lygmenimis ir atrankos bei nurodyti Valdančiosios tarybos teisę tikrinti tokias procedūras,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 63/2002 (ECB/2001/18) iš dalies keičiamas taip:
1.
2 straipsnio 3 dalis pakeičiama taip:
„3. Valdančioji taryba turi teisę tikrinti atitiktį I priedui.“
2.
I priedas iš dalies keičiamas pagal šio reglamento I priedą.
3.
II priedas pakeičiamas šio reglamento II priedu.
4.
IV priedas pakeičiamas šio reglamento III priedu.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
1 straipsnio 3 dalis taikoma nuo 2010 m. birželio 1 d.
Priimta Frankfurte prie Maino 2009 m. kovo 31 d.